Henrik Dam Kristensen (S), 2012-04-17:
En havnetunnel kan være et spændende bud på et projekt, som kan bidrage til bedre mobilitet i hovedstadsområdet.
Sådan en vejforbindelse vil potentielt kunne aflaste de indre dele af København for trafik, vel ikke mindst for den tunge trafik, og den ville uden tvivl også kunne skabe bedre adgang til en række centrale områder i byen som f.eks. lufthavn og Københavns Havn.
Men, men, men jeg ved også, at så stort et projekt ikke er noget, man bare sætter i gang med et snuptag.
En ny tunnelforbindelse er anlægsteknisk meget omfattende og ikke mindst, er jeg sikker på, et meget dyrt projekt.
Det er jo sådan, at Liberal Alliance er med i aftalen om en grøn transportpolitik fra 2009, og dermed har Liberal Alliance også været med til at beslutte at sætte strategiske analyser af den langsigtede indretning af bane- og vejnettet i gang.
Som jeg tror vi er mange der er klar over, skal de analyser frem til 2013 være med til at se på, hvilke muligheder der er for at udbygge infrastruktur også i hovedstadsområdet.
I analyserne indgår som bekendt en undersøgelse af en havnetunnel i København.
Den ser på, hvilken linjeføring sådan en kan have, og hvordan det vil være mest hensigtsmæssigt i forhold til trafik, anlægsøkonomi, miljø osv.
De igangværende undersøgelser gennemfører også en finansieringsanalyse af en havnetunnel.
Analysen ser netop på muligheden for at finde alternative finansieringskilder i form af indtægter fra både brugerbetaling fra bilister og fra byudvikling m.v.
Samtidig ses der i analysen på alternative finansieringsformer, herunder også OPP-løsninger.
Som jeg flere gange har givet udtryk for, synes jeg, at OPP er en spændende måde at nytænke på, og det vil jeg gerne være med til at undersøge nærmere.
Men der er bare tre ting, som er vigtige at gøre sig klart: En OPP betaler ikke i sig selv en havnetunnel.
OPP eller finansiering fra eksempelvis pensionsselskaber er jo ikke guld, man finder på gaden.
Til at betale det er der i sidste ende kun enten staten eller brugerne.
Jeg synes også, det er vigtigt, at en OPP-løsning ikke er med til at fordyre projektet væsentligt.
Endelig må en OPP-løsning ikke betyde, at man smider regningen i børneværelset.
Jeg synes selvfølgelig, det er positivt, at Liberal Alliance er villig til at se på alternative måder at finansiere infrastruktur på, men med en havnetunnel er der tale om en meget store finansieringsmæssig udfordring.
Det er ganske enkelt en meget, meget stor regning, som der skal betales.
Så er det selvfølgelig uvist, om det er muligt at privatfinansiere et så omfattende projekt.
I forhold til andre steder, hvor vi har finansieret det – det gælder ikke mindst vores broer, altså Storebæltsbroen og Øresundsbroen – er det sådan med en havnetunnel, at man som bilist vil have alternative ruter.
Det betyder, at der er en nøje sammenhæng imellem den pris, man skal betale for at benytte en eventuel havnetunnel, og incitamentet til at vælge andre veje at køre.
Det i sig selv synes jeg er en kompleksitet, som kræver en meget grundig undersøgelse.
Kan man ramme et niveau, som gør, at det er attraktivt?
Er det niveau så højt nok til at finansiere projektet?
Derfor vil jeg sige, at jeg synes, det er godt, at der er sat et mere grundigt arbejde i gang, som kan give os nogle bedre svar på de spørgsmål og udfordringer, som også Liberal Alliance kommer med her.
Når vi har resultatet af det i løbet af 2013, kan vi alle meget mere kvalificeret være med i den her debat.
Så på det grundlag må jeg afvise beslutningsforslaget her og nu, men tanken som sådan synes jeg er vigtig at få undersøgt nærmere.